Christina Ricciová

Christina Ricciová (* 12. február 1980, Santa Monica, Kalifornia, Spojené štáty) je americká herečka, ktorá sa do povedomia divákov dostala vďaka úlohe Wednesday s večne morbídnym výrazom z filmu Rodina Adamsovcov. 

 Detstvo a mladosť 
Ricciová sa narodila 12. februára 1980 v Santa Monice v Kalifornii ako najmladšia zo štyroch detí modelky a právnika. Podľa Ricciovej, jej otec mal rôzne profesie, vrátane učiteľa telesnej výchovy, právnika, poradcu pre drogové závislosti a  iné. Matka sa po kariére modelky pracovala ako realitná maklérka. Jej rodičia sa rozviedli ešte predtým, ako bola Ricciová v puberte. Ricciová má taliansky, írsky a škótsky pôvod. Svoje detstvo prežila v meste Montclair v New Jersey, kde navštevovala miestne školy. Neskôr pokračovala v štúdiu na Professional Children's School v New Yorku. 

 Kariéra 
V desiatich rokoch debutovala vo filme Morské víly (1990) v úlohe najmladšej dcéry Cher, vo filme sa objavila aj herečka Winona Ryder.

Po prvom vystúpení získala pozornosť filmových pracovníkov, vďaka čomu sa o rok neskôr objavila v morbídnej komédii Rodina Adamsovcov v úlohe Wednesday Adamsovej po boku hercov ako Anjelica Hustonová či Raúl Juliá.

V roku 1993 sa zúčastnila natáčania druhej časti úspešnej čiernej komédie Rodina Adamsovcov 2 a o dva roky filmu Casper (1995), ktoré z nej urobili hviezdu detských filmových rolí. Hoci ju kritici nepovažovali za dobrú herečku, publikum malo opačný názor.

Z detských úloh postupne prešla na úlohy dospievajúcich dievčat, napríklad vo filme Všetci moji muži (1998) si zahrala šestnásťročnú  Dudee, neviazanú tuláčku, ktorá toho o živote vie viac, než sa sluší. Kradne z cintorínov urny s popolom, býva u svojho nevlastného brata Billa a spí s každým chlapíkom, ktorého stretne. Za stvárnenie Dudee bola Ricciová nominovaná na cenu Zlatý glóbus.

V nie príliš úspešnom filme 200 Cigarettes (1999) si zahrala spolu s Kate Hudson. V hororovom filme z 18. storočia Ospalá diera, kde je pripisovaná séria vrážd bezhlavému jazdcovi, si Ricciová zahrala dcéru miestneho boháča po boku herca Johnny Deppa.

Spolu s herečkou Kim Basingerovou sa objavila v thrilleri Dotyk zla (2000), ten istý rok si ešte zahrala mladú židovskú ženu, ktorá utiekla z Nemecka do Paríža počas druhej svetovej vojny vo filme The Man Who Cried. Zahrala si aj v pár epizódach v seriáli Ally McBealová.

V roku 2003 bola obsadená do filmu Monštrum, ktorý opisoval život sériovej vrahyne Aileen Wuornosovej, účinkovala tu po boku Charlize Theronovej. Film bol nominovaný na Oscara.

Režisér Wes Craven ju v roku 2005 obsadil do filmu Prekliatie, kde si zahrala hlavnú úlohu, film však veľmi nezaujal a bol označovaný ako prepadák.

V roku 2006 sa predstavila vo filme Penelope, kde si zahrala hlavnú hrdinku s rovnakým menom, ktorá je postihnutá kliatbou a namiesto nosa má prasací rypák. Vo filme sa predstavila po boku hercov ako Catherine O'Hara či Reese Witherspoonová. V rovnakom roku sa objavila aj vo filme V reťaziach či Krajina zatratených.

Po boku Liama Neesona sa objavila vo filme Život po živote z roku 2009, kde hrá mŕtvu Annu, ktorá sa so svojím milencom, ktorého stvárnil Justin Long, zabije v aute.

Predstavila sa aj ako letuška v televíznom seriáli Pan Am ako Maggie Ryanová, o rok neskôr (2012) stvárnila Clotilde de Marelleovú vo filme Miláčik, kde očarila po boku herečky Umy Thurmanovej a herca Roberta Pattisona.

V roku 2014 stvárnila Lizzie Bordenovú z filmu Lizzie Borden Took an Ax, ktorý sa odohráva v 18. storočí a Lizzie je jediná podozrivá z vraždy svojich rodičov. V roku 2016 sa Ricciová objavila spoločne so Susan Sarandon a Sharon Stone vo filme Monthers and Daughters. S Johnom Cusackom si zahrala v psychologickom thrilleri Distorted z roku 2018. Film získal zmiešané recenzie, ale kritici sa zhodli, že herecký výkon Ricciovej bol najväčším prínosom filmu.

Objavila sa v krátkomentážnom filme Abracashues z roku 2020 po boku herečky Dianny Agron. V rovnakom roku sa objavila tiež vo filmoch Percy, Faraway Eyes a Desať vecí, ktoré musíme urobiť pred rozchodom.

Ricciová bola v roku 2022 nominovaná na Primetime Emmy za stvárnenie Misty Quigley v televíznom seriáli Yellowjackets (2021 – súčasnosť), ktorý získal vynikajúce recenzie.  V rovnakom roku sa pripojila k k televíznemu seriálu Wednesday ako učiteľka Marilyn Thornhill. 

Dňa 1. marca 2025 sa stala 2 803. osobnosťou, ktorej bola odhalená hviezda na Hollywoodskom chodníku slávy, v kategórii film. 

 Súkromný život 
Vo voľnom čase rada číta, hlavne básne. Zo spevákov obľubuje Marilyna Mansona. V roku 2013 sa vydala za Jamesa Heerdegena, s ktorým má syna Freddieho, narodeného v roku 2014. 2. júla 2020 podala Ricciová žiadosť o rozvod po takmer siedmich rokoch manželstva. V apríli 2021 bol do starostlivosti Ricciovej zverený ich syn Freddie.  

V auguste 2021 Ricciová oznámila, že je tehotná so svojím priateľom, kaderníkom Markom Hamptonom. Ich dieťa Cleo sa narodilo v decembri 2021.  

V minulosti prekonala anorexiu a trpela úzkosťami. Umelec Mark Ryden ju niekoľko krát maľoval vo svojich olejomaľbách a skiciach. 

Ricciová je hovorcom národnej organizácie pre znásilnenie, zneužívanie a incest (RAINN). 

 Filmografia 

 Iné projekty 

 Externé odkazy 

 Zdroje 
 Zdroj slovenských názvov filmov je Česko-slovenská filmová databáza.


Kategória:Televízne herečky USA
Kategória:Dabingové herečky USA
Kategória:Detskí herci
Kategória:Držiteľky ceny Satellite Award
Kategória:Osobnosti USA talianskeho pôvodu
Kategória:Osobnosti USA írskeho pôvodu
Kategória:Osobnosti zo Santa Monica
Kategória:Hollywoodsky chodník slávy